Tarybos Reglamentas (EB) Nr. 3093/95
1995 m. gruodžio 22 d.
nustatantis muitų normas, kurias Bendrija turi taikyti pasibaigus deryboms dėl GATT XXIV.6 straipsnio po Austrijos, Suomijos ir Švedijos įstojimo į Europos Sąjungą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 ir 28 straipsnius,
atsižvelgdama į Komisijos pasiūlymą,
kadangi pagal Austrijos, Suomijos ir Švedijos Stojimo akto 2 straipsnį šios valstybės narės nuo 1995 m. sausio 1 d. taikė bendrąjį muitų tarifą;
kadangi Bendrija pradėjo derybas pagal 1994 m. Bendrojo susitarimo dėl muitų tarifų ir prekybos (1994 m. GATT) XXIV straipsnio 6 dalį, siekdama reglamentuoti atvejus, kada naujoms valstybėms narėms taikant bendrąjį muitų tarifą pakeičiamos arba panaikinamos anksčiau joms priklausiusios tarifų lengvatos;
kadangi naujoms valstybėms narėms taikant bendrąjį muitų tarifą kiekvienos iš jų anksčiau taikyti tarifai vienais atvejais sumažėdavo, o kitais - padidėdavo;
kadangi, atsižvelgiant į derybas su įvairiomis trečiosiomis šalimis, yra tikslinga daugumai ne žemės ūkio produktų jau nuo 1996 m. sausio 1 d. taikyti konvencines muitų normas, atitinančias trečią tarifų mažinimo etapą, numatytą 12 narių Bendrijos 1994 m. GATT grafike, kuris pagal šį grafiką turi prasidėti 1997 m. sausio 1 d.;
kadangi dėl tų pačių priežasčių taip pat tikslinga tam tikriems chemijos produktams, kuriems šiuo metu netaikomi autonominiai muitai, nuo 1996 m. sausio 1 d. sumažinti konvencines muitų normas;
kadangi tikslinga nuo 1996 m. sausio 1 d. sumažinti tam tikrų elektroninių komponentų, klasifikuojamų pagal KN pozicijas 8541 ir 8542, konvencines ir autonomines muitų normas iki galutinių normų dydžio, numatyto 12 narių Bendrijos 1994 m. GATT grafike, o kai kuriais atvejais - jas sumažinti dar labiau;
kadangi tikslinga tam tikrų kitų produktų atžvilgiu paankstinti laipsniško konvencinių muitų normų mažinimo etapų, numatytų 12 narių Bendrijos 1994 m. GATT grafike, įgyvendinimą, o kai kuriais atvejais konvencines muitų normas (tam tikrais atvejais tarifų kvotų pavidalu) sumažinti labiau nei minėtame grafike numatytas galutinės normos dydis,
PRIĖMĖ ŠĮ REGLAMENTĄ:
1 straipsnis
1. Bendrija nuo 1996 m. sausio 1 d. taiko konvencines muitų normas, atitinkančias trečią sumažinimo etapą, numatytą 12 narių Bendrijos 1994 m. GATT grafike.
2. 1 straipsnio dalis netaikoma žemės ūkio produktams, kaip apibrėžta PPO Susitarimo dėl žemės ūkio I priede, ir tiems ne žemės ūkio produktams, kurie yra išvardyti šio reglamento I, II ir III prieduose.
2 straipsnis
Nuo 1996 m. sausio 1 d. I priede išvardytų produktų konvencinės muitų normos yra tos, kurios nurodytos minėtojo priedo 3 skiltyje.
3 straipsnis
Nuo 1996 m. sausio 1 d. II priede išvardytų produktų autonominės ir konvencinės muitų normos yra tos, kurios nurodytos minėtojo priedo atitinkamose 3 ir 4 skiltyse.
4 straipsnis
1. III priedo 1 skirsnyje išvardytiems produktams nuo 1996 m. sausio 1 d. taikomos konvencinės muitų normos, nurodytos 3 skiltyje.
2. III priedo 2 skirsnyje išvardytų produktų konvencinės muitų normos progresyviai mažinamos pagal 3 skiltyje nurodytą grafiką.
3. III priedo 3 skirsnyje išvardytiems produktams, neviršijant 3 skiltyje nurodytų kiekių, nuo 1996 m. sausio 1 d. taikomos konvencinės muitų normos, nurodytos 4 skiltyje.
5 straipsnis
Komisija patvirtina išsamias taisykles dėl 4 straipsnio 3 dalies taikymo žemės ūkio produktams 1992 m. birželio 30 d. Tarybos reglamento (EEB) Nr. 1766/92 dėl bendro grūdų rinkos organizavimo [1] 23 straipsnyje nustatyta tvarka ir pagal atitinkamas kitų reglamentų dėl bendro rinkų organizavimo nuostatas.
6 straipsnis
Šis reglamentas įsigalioja kitą dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. gruodžio 22 d.